DA Den Europæiske Unions Tidende C 375/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 375/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»CEBOLLA FUENTES DE EBRO«

EF-Nr.: ES-PDO-0005-0817-08.07.2010

BGB ( ) BOB ( X )

1. Betegnelse:

»Cebolla Fuentes de Ebro«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

»Cebolla Fuentes de Ebro« er løg fra planten Allium cepa L. af varieteterne »Cebolla Dulce de Fuentes« og »Cebolla Blanca Gruesa de Fuentes«. Det er en urgammel plante, der oprindeligt er hjemmehørende i området Fuentes de Ebro, og som er opført på den fælles sortsliste over grøntsagsarter.

Afhængigt af løgets fænologiske stadie på høsttidspunktet er handelstyperne med den beskyttede oprindelsesbetegnelse:

I. Sene løg, som høstes, når løget er modent og på stadie 9 på løgenes fænologiske skala som beskrevet af Suso et al. (1992).

II. Tidlige løg, som høstes i plantens vækstperiode, hvor løget formes og er på stadie 7 på skalaen i henhold til Suso et al. (1992) (»Información Técnica Económica Agraria (ITES)«, vol. 88 (1), s. 46-62).

Produktets særlige kendetegn

— Farve på de ydre lag: stråhvid. På de tidlige løg vil farven være grønlig-hvid.

— Farven på de indre lag: hvid.

— Organoleptiske egenskaber: en mild smag, som er meget lidt skarp. De indre lag er bløde og saftige og har ingen eftersmag.

De sene og tidlige løg præsenteres:

— Hele

— Pillede: de yderste lag er fjernet.

Løget »Cebolla Fuentes de Ebro« er en landbrugsfødevare hjemmehørende i Aragonien. Det er meget værdsat af forbrugerne for dets gode smag, som især kan tilskrives løgets saftighed og meget milde smag, som ikke efterlader en ubehagelig eftersmag i munden. Alt dette medfører, at løget adskiller sig fra andre varieteter.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

— Dyrkning og høst.

3.6. Særlige regler vedrørende udskæring, rivning eller emballering osv.:

Den rette konditionering og oplagring af løgene indtil de sendes på markedet påvirker i høj grad slutproduktets kvalitet. Særlig varieteten »Dulce de Fuentes«, som er kendetegnet ved et højt vandindhold og derfor er særlig saftigt, kan nemt blive ødelagt under håndteringen og transporten, som det bemærkes i bogen »Variedades autóctonas de cebollas españolas« af Miguel Carravedo og Cristina Mallor (IBSN 84-8380-0006-5) og i en artikel af Cristina Mallor i bladet Horticultura nr. 205 fra marts 2008.

Forhandlerne i området har den nødvendige erfaring med håndtering af løgene i forbindelse med transport, forarbejdning, emballering og senere opbevaring i overensstemmelse med den flere hundrede år gamle tradition for dyrkning i det afgrænsede område. I første halvdel af 1900-tallet dyrkede forgængerne til de aktuelle forhandlere traditionelt selv løgene, hvorefter de forhandlede dem i sammenflettede bundter, som man lavede ved at flette stænglerne sammen. Løgene blev derefter transporteret til deres endelige bestemmelsessted i hestekærrer. Fra 1940'erne begyndte man at forhandle løgene på markeder, der befandt sig længere væk fra produktionsområdet, ved at transportere dem ad jernbane eller landevej. Flere af de virksomheder, der er medlem af den sammenslutning, der ansøger om den beskyttede oprindelsesbetegnelse, deltog i denne proces. Den øgede erfaring med håndtering af løgene førte til, at disse virksomheder fra 1980 oprettede de første anlæg til oplagring, håndtering og emballering af løgene.

Derfor skal emballeringen af produktet finde sted i det afgrænsede geografiske område, eftersom løget som tidligere nævnt nemt bliver ødelagt, og transporten kan påvirke dets kvalitet. Samtidig sikres produktets oprindelse og sporbarhed under hele processen frem til bestemmelsesstedet, og man undgår overdreven håndtering, der kan føre til, at kvaliteten de løg, der er omfattet af den beskyttede betegnelse, forringes.

Emballeringsvirksomheden skal følge sådanne processer, at emballeringen af løgene med oprindelsesbetegnelsen finder sted adskilt fra emballeringen af andre løg.

3.7. Specifikke mærkningsregler:

Alle beholdere eller emballager skal, udover at overholde de gældende regler for mærkning, forsynes med:

— BOB-logoet, som omfatter betegnelsen »Cebolla Fuentes de Ebro«

— navn eller selskabsbetegnelse på emballagevirksomheden/speditøren

— det tilhørende partinummer

— betegnelsen »tidlig« eller »pillet«, hvis relevant

— en nummereret kontroletiket.

4. Præcis afgrænsning af det geografiske område:

Produktet med den beskyttede oprindelsesbetegnelse »Cebolla Fuentes de Ebro« fremstilles i det geografiske område, der udgøres af følgende kommuner i provinsen Zaragoza: Fuentes de Ebro, Mediana de Aragón, Osera de Ebro, Pina de Ebro, Quinto og Villafranca de Ebro.

5. Tilknytning til det geografiske område:

5.1. Det geografiske områdes egenart:

Det område, hvor der dyrkes »Cebolla Fuentes de Ebro«, befinder sig i den centrale Ebro-dal, der har et særligt kontinentalt middelhavsklima. Det drejer sig om den såkaldte »Depresión Terciaria del Ebro«, hvor jordbunden er karakteristisk for områder omkring flodbassiner og har et højt indhold af gips og calciumcarbonat.

Klimaet i området karakteriseres ved tørhed sammen med kontinentale kendetegn og vinde. Tørken afspejles i den gennemsnitlige nedbør på ca. 350 mm om året, som er fordelt på årstiderne med højere nedbør i jævndøgnsperioderne og lavere nedbør i solhvervsperioderne. Sammen med de høje temperaturer giver det lange perioder med vandmangel (juni til oktober).

Det kontinentale klima medfører store forskelle mellem sommer- og vintertemperaturerne. Den årlige gennemsnitstemperatur ligger omkring 13-15 °C. Minimumstemperaturen kan i visse perioder nå ned på 5 °C, med de laveste temperaturer registreret i december og januar. Gennemsnitstemperaturen om sommeren er over 30 °C, med juni, juli og august som de varmeste måneder, hvor temperaturen kan nå op på 40 °C.

Hvad vinden angår, skal det bemærkes, at »el Cierzo« påvirker dyrkningsområdet. Det er en kraftig og meget tør og kold vind, der kommer fra Ebro-dalen, og som opstår på grund af forskelle i lufttrykket over Det Cantabriske Hav og Middelhavet, når der i førstnævnte opstår et kraftigt uvejr og i sidstnævnte et højtryk.

Området er altså kendetegnet ved en frugtbar jord, der indeholder meget gips og calciumcarbonat, og som har et højt pH, samtidig med at det har et steppeagtigt mikroklima med forholdsvis meget vind og lav nedbør.

5.2. Produktets egenart:

»Cebolla Fuentes de Ebro« skiller sig ud fra andre grøntsager i området på grund af løgets særlige kendetegn. Det er et stort løg, hvis ydre lag er stråhvidt, mens de indre lag er hvide og svampede. Det, der dog især kendetegner løget, er den meget milde smag. I folkemunde siges det ofte, at »det ikke har en skarp smag, men er lettere sødligt«.

Rent ernæringsmæssigt er det sundest at indtage denne grøntsag rå. »Cebolla Fuentes de Ebro« egner sig godt til dette, da det ikke har nogen af de ulemper, som kendetegner andre løg, såsom den skarpe smag, som varer ved i timer efter indtagelsen, hvilket er én af hovedårsagerne til, at mange forbrugere ikke indtager rå løg.

Efterhånden som man har opdaget dette løgs behagelige tekstur og friske smag, har løgets renommé bredt sig over hele Spanien som værende et alternativ til de almindelige stærke løg. De tre mest værdsatte kendetegn ved løget er netop ifølge forbrugerne: den milde smag, dets saftighed i salater og den aragonske herkomst — det viser en undersøgelse af Centro de Tecnología Agroalimentaria del Gobierno de Aragón i det tekniske tidsskrift »Surcos de Aragón« nr. 66 (2000).

Disse aspekter udgør en markant forskel fra andre løgvarieteter, og derfor indtages løget hovedsageligt råt.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Jordens kendetegn, det tørre og blæsende klima og de århundredgamle vandingsmuligheder i produktionsområdet samt dyrkningsmetoden og de vegetabilske materialer, der anvendes til dyrkning af »Cebolla Fuentes de Ebro«, er afgørende for at opnå den karakteristiske mildhed, der især adskiller løget fra andre løg.

Man har anvendt genetisk materiale fra løgene til at dyrke dem under andre jorbunds- og klimaforhold, end dem der findes i det afgrænsede område, og har bemærket, at løgene mister deres størrelse og tekstur, og de bliver især meget skarpere i smagen (»Informaciones Técnicas« nr. 110 og nr. 127 udgivet af »Dirección General de Tecnología Agraria del Gobierno de Aragón« i henholdsvis 2002 og 2003).

De vigtigste aspekter, der forklarer den nævnte årsagssammenhæng mellem området og det endelige produkt, særlig hvad angår den milde smag, er på den ene side klimaets ekstreme tørke, som skaber en vis vandmangel på helt bestemte tidspunkter af dyrkningscyklussen på trods af muligheden for at vande med vand fra Ebro-floden, og på den anden side den særlige jordbund i det afgrænsede område, som på grund af Ebro-flodens dynamik har udviklet sig oven på materialer fra kvartærtiden. Jorden har et højt indhold af gips og calciumcarbonat, som er karakteristisk for den centrale del af Ebro-dalen. Den sammenblanding og udvikling af disse materialer, der er forgået gennem århundreder på grund af alluviale og kolluviale dynamikker, har skabt en god blandingsjord, som denne grøntsag dyrkes i. Jorden har USDA-teksturerne lerjord, sandblandet lerjord og siltblandet lerjord, den har et højt indhold af gips og calciumcarbonat, et svagt basisk pH og et lavt indhold af organisk materiale, der dog er fordelt på alle niveauer i jorden. Alt dette gør jorden særlig frugtbar, især på grund af det store indhold af makro- og mikronæringsstoffer, som er tilgængelige for planten på grund af det høje pH, som i sidste ende gør løgene så milde og adskiller dem fra andre løg.

Henvisning til offentliggørelsen af varespecifikationen:

http://www.aragon.es/estaticos/GobiernoAragon/Departamentos/AgriculturaGanaderiaMedioAmbiente/AgriculturaGanaderia/Areas/08_Calidad_Agroalimentaria/02_Alimentos_calidad_diferenciada/-CebollaFuentesdeEbro.pdf

(1) EUT L 93 af 31.3.2006, s. 12.